Αίτηση προδικαστικής αποφάσεως την οποία υπέβαλε το Korkein oikeus (Φινλανδία) στις 22 Ιουνίου 2023 – Επιβάτης A κατά Finnair Oyj
(Υπόθεση C-385/23)
Γλώσσα διαδικασίας: η φινλανδική
Αιτούν δικαστήριο
Korkein oikeus
Διάδικοι στην υπόθεση της κύριας δίκης
Ενάγων: Επιβάτης A
Εναγομένη: Finnair Oyj
Προδικαστικά ερωτήματα
Μπορεί αερομεταφορέας να επικαλεστεί έκτακτες περιστάσεις κατά την έννοια του άρθρου 5, παράγραφος 3, του κανονισμού 261/2004 1 αποκλειστικά και μόνον επειδή ο κατασκευαστής του αεροσκάφους δήλωσε αφανές κατασκευαστικό ελάττωμα που θέτει σε κίνδυνο την ασφάλεια της πτήσεως και αφορά τον συγκεκριμένο τύπο αεροσκάφους στο σύνολό του, παρά το γεγονός ότι η εν λόγω δήλωση έγινε μόνο μετά από καθυστέρηση ή ματαίωση της πτήσεως;
Σε περίπτωση αρνητικής απαντήσεως στο πρώτο ερώτημα και εφόσον πρέπει να εξεταστεί αν οι περιστάσεις οφείλονται σε γεγονότα τα οποία συνδέονται αναπόσπαστα με την κανονική άσκηση της δραστηριότητας του οικείου αερομεταφορέα και τα οποία ως εκ της φύσεως ή της αιτίας τους εμπίπτουν στον αποτελεσματικό του έλεγχο, τυγχάνει εφαρμογής η νομολογία του Δικαστηρίου της Ευρωπαϊκής Ένωσης σχετικά με την πρόωρη βλάβη ορισμένων τεχνικών εξαρτημάτων σε περίπτωση όπως η υπό κρίση, στην οποία ούτε ο κατασκευαστής ούτε ο αερομεταφορέας γνώριζαν κατά το χρονικό σημείο της ματαιώσεως της πτήσεως τη φύση του ελαττώματος του επίμαχου νέου τύπου αεροσκάφους και τον τρόπο με τον οποίο αυτό θα μπορούσε να αποκατασταθεί;
____________
1 Κανονισμός (ΕΚ) αριθ. 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 (ΕΕ 2004, L 46, σ. 1).